31998R2786
L 347/25
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 2786/98 НА КОМИСИЯТА
от 22 декември 1998 година
за изменение на периода на разрешаване на добавките, посочени в член 9и, параграф 1 от Директива 70/524/ЕИО на Съвета
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 70/524/ЕИО на Съвета от 23 ноември 1970 г. относно добавките при храненето на животни (1), последно изменена с Регламент (ЕО) № 2785/98 на Комисията (2), и по-специално членове 9й и 3 от нея,
като има предвид, че Директива 70/524/ЕИО предвижда, че може да се разрешат нови добавки или нова употреба на разрешени добавки, вземайки под внимание напредъка в научно-техническото познание;
като има предвид, че може временно да се разрешат нови добавки или нова употреба на разрешени добавки за период от пет години, ако при допустимото им ниво в храните за животни, тяхното използване не води до неблагоприятно въздействие върху здравето на хората и животните или върху околната среда, и не причинява вреда на потребителите чрез промяна на характеристиките на животинските продукти, ако наличието им във храните за животни може да се контролира и ако е разумно да се приеме, предвид наличните резултати, че тяхното включване в състава на храните има благоприятен ефект върху характеристиките на тези фуражи и върху животинската продукция;
като има предвид, че все още не е приключило изследването на различните добавки, посочени в член 9и, параграф 1 от Директива 70/524/ЕИО и пренесени в глава III от приложение Б към тази директива, които съответно могат временно да се разрешат на национално ниво до 30 ноември 1998 г.; като има предвид следователно, че периодът на разрешаване на тези вещества следва да бъде удължен за определен период от време;
като има предвид, че Комисията се е консултирала с Научния комитет по храненето на животните относно разрешаването на антибиотиците и кокцидиостатиците, включени в приложението към настоящия регламент; като има предвид, че този Комитет даде становище във връзка с ефикасността, безопасността и възможността за контрол на тези вещества;
като има предвид, че предвидените в настоящия регламент мерки са в съответствие със становището на Постоянния комитет по храните за животни,
ПРИЕ НАСТОЯЩИЯ РЕГЛАМЕНТ:
Член 1
Глава III от приложение Б към Директива 70/524/ЕИО се изменя в съответствие с приложението към настоящия регламент.
Член 2
Настоящият регламент влиза в сила на третия ден след публикуването му в Официален вестник на Европейските общности.
Прилага се от 1 декември 1998 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 22 декември 1998 година.